J. Laššáková, poslankyňa: (2003-09-22):
Z. Martináková, podpredsedníčka NR SR: Ďakujem, pani poslankyňa. Otváram rozpravu. Písomne sa neprihlásil žiaden poslanec. Nech sa páči, môžete sa prihlásiť ústne. Uzatváram možnosť hlásiť sa ústne do rozpravy. Vyhlasujem rozpravu za skončenú. Zároveň prerušujem rokovanie o tomto bode programu. Pokračujeme rokovaním o vládnom návrhu ústavného zákona o ochrane verejného záujmu pri výkone funkcií verejných funkcionárov, tlač 262. Pripomínam, že na 15. schôdzi sme prerušili rokovanie o tomto bode programu v prvom čítaní pred otvorením rozpravy. Pán minister zákon uviedol, aj pán spravodajca podal správu. Otváram teda rozpravu k tomuto bodu programu. Písomne sa do rozpravy prihlásil pán poslanec Ondriaš. Nech sa páči, dávam mu slovo. K. Ondriaš, poslanec: Vážená pani predsedajúca, vážený pán minister, dámy a páni, podľa rokovacieho poriadku Národnej rady Slovenskej republiky § 73 ods. 3 bod a) v rámci všeobecnej rozpravy navrhujem nepokračovať v rokovaní a vrátiť predkladaný návrh ústavného zákona na dopracovanie. Mám nasledovné odôvodnenie. Po prvé... Z. Martináková, podpredsedníčka NR SR: Prepáčte na chvíľočku, pán poslanec, pán spravodajca, pán poslanec mal aj návrh, prosím, aby ste dávali pozor, pretože treba zaznamenať návrh pána poslanca Ondriaša. (Hlas v rokovacej sále.) Áno, aby sa nepokračovalo ďalej v rokovaní o tomto návrhu zákona, takže je to dôležitý návrh. K. Ondriaš, poslanec: A na dopracovanie. Odôvodnenie: Po prvé, navrhovaný ústavný zákon nemá ustanovenia, ktoré by upravovali práva a povinnosti osoby, ktorá má podľa tohoto ústavného zákona oprávnenie podávať podnet vo veci ochrany verejného záujmu. Podľa môjho názoru touto osobou by mal byť každý občan Slovenskej republiky. V konaní by sa malo najskôr rozhodnúť predbežne o podaní občana a až následne by sa malo rozhodovať vo veci ochrany verejného záujmu a zamedzenia rozporov záujmov. Po druhé, navrhovaný ústavný zákon predpokladá zastavenie konania vo veci ochrany verejného záujmu a zamedzenia rozporov záujmov. Je neprijateľné, aby konanie vo veci ochrany verejného záujmu a zamedzenia rozporov záujmov bolo zastavené, ak sa verejný funkcionár pred hlasovaním o rozhodnutí podľa § 6 tohto zákona vzdá funkcie, pretože sa tým môže zahladiť aj nezákonné konanie verejného funkcionára, ktorý s tým už vopred počíta. Vieme, že páchatelia najmä hospodárskej kriminality kalkulujú vopred s možným trestom a jeho výškou, ak budú prichytení pri páchaní trestnej činnosti, pretože z ich pohľadu je to pre nich ešte efektívne. Po tretie, pôsobnosť ústavného zákona by sa mala vzťahovať aj na predsedu vlády, ministrov, štátnych tajomníkov a na generálnych riaditeľov, riaditeľov odborov ministerstiev a iných ústredných štátnych orgánov, pretože títo disponujú veľkým množstvom  informácií a rozsiahlymi ekonomickými kontaktmi. Zo života vieme, že tieto osoby za peniaze rôzne materiálne výhody môžu poskytovať, cenné informácie získané v rámci výkonu svojej funkcie podnikateľským subjektom. Dôkazom toho sú interné informácie ministerstiev, ktoré títo funkcionári môžu poskytnúť za úhradu do reklamných almanachov jednotlivých odvetví. Po štvrté. Pôsobnosť ústavného zákona by sa mala vzťahovať aj na predsedov, výkonných podpredsedov a tajomníkov politických strán a politických hnutí. Je všeobecne známe, že politické strany a politické hnutia sú často nezákonne financované zásluhou uvedených politických funkcionárov, ak sú títo zároveň aj verejnými funkcionármi. Áno, je to tak na Slovensku, ale i v zahraničí. Len si spomeňme na aféry na Slovensku súvisiace s financovaním politických strán a politických hnutí z privatizácie a z predaja podnikov zahraničným investorom, alebo na nezákonné financovanie Kresťanskodemokratickej strany Nemecka jej vtedajším predsedom a bývalým kancelárom Kohlom v Nemecku. Alebo Socialistickej strany predsedom Craxim v Taliansku. Ďakujem za pozornosť. Z. Martináková, podpredsedníčka NR SR: Otváram možnosť hlásiť sa do rozpravy k tomuto bodu programu ústne. Uzatváram možnosť hlásiť sa ústne do rozpravy, vyhlasujem všeobecnú rozpravu za skončenú. Pán minister, len sa chcem spýtať, či sa chcete vyjadriť? Ďakujem. Pán poslanec, pán spravodajca? Nie. Ďakujem pekne. Prerušujem rokovanie o tomto bode programu, hlasovať budeme zajtra, tak, ako sme s tým vyjadrili všeobecný súhlas. Pokračujeme vládnym návrhom zákona, ktorým sa mení a dopĺňa zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov a ktorým sa menia a dopĺňajú niektoré zákony. Vládny návrh zákona ste dostali pred prvým čítaním ako tlač 256, spoločnú správu výborov ako tlač 256a. V zastúpení ministra financií by mal návrh zákona odôvodniť minister práce, sociálnych vecí a rodiny Ľudovít Kaník. Pán minister, neviem, či je v dosahu mikrofónov. Ak je, tak ho prosím, aby prišiel do rokovacej sály. Chcem sa spýtať, či je všeobecný súhlas, aby sme pokračovali ďalším bodom programu, aby sme neprerušovali schôdzu prestávkami. Prosím, je všeobecný súhlas s tým, aby sme pokračovali ďalším bodom programu? Nemôžem pokračovať, keďže som nedosiahla všeobecný súhlas, a hlasovať, myslím si, že nemá význam. Takže vyhlasujem desaťminútovú prestávku, ale poprosím, skutočne desaťminútovú. Ďakujem pekne. (Desaťminútová prestávka.) Z. Martináková, podpredsedníčka NR SR: Panie poslankyne, páni poslanci, chcela by som pokračovať v rokovaní schôdze po prestávke. Chcem vám navrhnúť, keďže tu nie je prítomný pán minister Kaník, či by sme mohli tento bod presunúť a pokračovať v rokovaní podľa programu s tým, že tento bod stráca poradie a zaradí sa. Ďakujem pekne za všeobecný súhlas, budeme teda pokračovať vládnym návrhom zákona, ktorým sa mení a dopĺňa zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov, tlač 282. Spoločnú správu máte ako tlač 282a. Prosím podpredsedu vlády a ministra spravodlivosti pána Daniela Lipšica, aby vládny návrh zákona odôvodnil.